title: 2009/604/EY: Komission päätös, tehty 7 päivänä elokuuta 2009 , koulujen ilmanlaatua koskevaan kaksivuotiseen pilottihankkeeseen vuonna 2009 myönnettävästä yhteisön rahoituksesta

text:
               8.8.2009

               FI

               Euroopan unionin virallinen lehti

               L 206/16

      KOMISSION PÄÄTÖS,
   tehty 7 päivänä elokuuta 2009,
   koulujen ilmanlaatua koskevaan kaksivuotiseen pilottihankkeeseen vuonna 2009 myönnettävästä yhteisön rahoituksesta
   (2009/604/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (1) ja erityisesti sen 49 artiklan 6 kohdan a ja b alakohdan sekä 75 artiklan 2 kohdan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (2) ja erityisesti sen 90 artiklan,
   sekä katsoo seuraavaa:

               (1)

               Euroopan unionin yleiseen talousarvioon sisältyy varainhoitovuonna 2009 budjettikohta 17 03 09 – pilottihanke – Terveyttä, ympäristöä, liikennettä ja ilmastonmuutosta koskeva monitahoinen tutkimus – Sisä- ja ulkoilman laadun parantaminen.

               (2)

               Asetuksen (EY, Euratom) N:o 1605/2002, jäljempänä ’varainhoitoasetus’, 49 artiklan 1 kohdan mukaan talousarvioon yhteisöjen toimintaa tai muuta Euroopan unionin toimintaa varten osoitettuja määrärahoja voidaan käyttää vasta kun on annettu perussäädös.

               (3)

               Varainhoitoasetuksen 49 artiklan 6 kohdan a ja b alakohdan mukaan, poiketen siitä, mitä 49 artiklan 1 kohdassa säädetään, määrärahat kokeiluluonteisiin pilottihankkeisiin, joiden tarkoituksena on toiminnan toteutettavuuden ja sen hyödyllisyyden selvittäminen, sekä määrärahat toimintaan, jolla valmistellaan EY:n perustamissopimuksen määräysten piiriin kuuluvia tulevia toimia koskevia ehdotuksia, voidaan käyttää ilman perussäädöstä edellyttäen, että rahoitettavat toimet kuuluvat yhteisöjen tai Euroopan unionin toimivaltaan.

               (4)

               Varainhoitoasetuksen 75 artiklan 2 kohdan mukaan menoon sitoutumista edeltää rahoituspäätös, jonka tekee toimielin tai ne viranomaiset, joille se on siirtänyt päätöstä koskevan toimivallan.

               (5)

               Asetuksen (EY, Euratom) N:o 2342/2002 (jäljempänä ’varainhoitoasetuksen soveltamissäännöt’) 90 artiklan 2 kohdan mukaan silloin, kun määrärahojen toteuttamisesta määrätään vuosittaisessa työohjelmassa, joka muodostaa riittävän yksityiskohtaisen kehyksen, työohjelma on katsottava asianomaisia avustuksia ja hankintasopimuksia koskevaksi rahoituspäätökseksi.

               (6)

               Budjettiviranomainen on varannut erityisrahoitusta EU:n vuoden 2009 talousarvion kohtaan 17 03 09 seuraavalle pilottihankkeelle: Terveyttä, ympäristöä, liikennettä ja ilmastonmuutosta koskeva monitahoinen tutkimus – Sisä- ja ulkoilman laadun parantaminen.

               (7)

               On tarkoituksenmukaista hyväksyä Terveyttä, ympäristöä, liikennettä ja ilmastonmuutosta koskeva monitahoinen tutkimus – Sisä- ja ulkoilman laadun parantaminen -pilottihankkeelle vuosittainen työohjelma, joka on varainhoitoasetuksen 75 artiklassa ja varainhoitoasetuksen soveltamissääntöjen 90 artiklassa tarkoitettu hankkeen rahoituspäätös,

         ON PÄÄTTÄNYT SEURAAVAA:
   1 artikla
   Hyväksytään liitteessä esitetty työohjelma, jolle myönnetään rahoitusta Euroopan unionin varainhoitovuoden 2009 yleisen talousarvion kohdasta 17 03 09 enintään 4 000 000 euroa.
   2 artikla
   Tämä päätös on varainhoitoasetuksen 75 artiklassa ja varainhoitoasetuksen soveltamissääntöjen 90 artiklassa tarkoitettu rahoituspäätös.
   Terveys- ja kuluttaja-asioiden pääosaston pääjohtaja vastaa sen toteuttamisesta.

      Tehty Brysselissä 7 päivänä elokuuta 2009.

            Komission puolesta

         Androulla VASSILIOU

            Komission jäsen

      (1)  EYVL L 248, 16.9.2002, s. 1.

      (2)  EYVL L 357, 31.12.2002, s. 1.

      LIITE

         Pilottihanke – Terveyttä, ympäristöä, liikennettä ja ilmastonmuutosta koskeva monitahoinen tutkimus – Sisä- ja ulkoilman laadun parantaminen (budjettikohta 17 03 09)

      1.   JOHDANTO
      1.1   Budjettikohta 17 03 09

      1.2   Oikeusperusta

      Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (1), sellaisena kuin se on viimeksi muutettuna asetuksella (EY) N:o 1525/2007 (2), 49 artiklan 6 kohdassa tarkoitettu pilottihanke.
      1.3   Pilottihankkeen yleiset tavoitteet

      Budjettiviranomainen on myöntänyt komissiolle määrärahat pilottihankkeen rahoitukseen, jonka tavoitteena on lisätä tietoa koulujen ja lastenhoitopaikkojen sisäilman laadusta.
      Sisäilman laatua on aiemmin tutkittu vähemmän kuin ulkoilman laatua, vaikka joissakin tapauksissa ulkoilman laatua koskevia tutkimuksia voidaan soveltaa sisäilman laadun tutkimukseen. Ulkoilmaa koskeva kattava lainsäädäntö on myös jo olemassa, kun taas sisäilmaa koskeva lainsäädäntö koostuu hajanaisista aloitteista ja säädöksistä. Koulujen sisäilman laatua on lisäksi tutkittu paljon vähemmän kuin muiden sisäympäristöjen ilmanlaatua. Noin 20 prosenttia EU:n väestöstä viettää päivittäin pitkiä aikoja kouluissa, ja astma ja muut hengitystiesairaudet lisääntyvät nopeasti Euroopassa erityisesti lapsilla. Sen vuoksi hankkeen tavoitteena on

                  —

                  tunnistaa ja analysoida koulujen sisäilman ongelmia, erityisesti ilmanvaihtoon, rakentamiseen, kunnossapitoon ja siivoukseen liittyviä ongelmia,

                  —

                  arvioida asianmukaisen ilmanvaihdon tehokkuutta koulujen ilman epäpuhtauksien vähentämisessä,

                  —

                  arvioida ilmaston muutosten (lisääntyvät helle- ja kylmyysaallot sekä ilman epäpuhtaudet) vaikutuksia lasten terveyteen kouluissa,

                  —

                  arvioida ulkoilman epäpuhtauksien torjuntatoimien, lyhyen tähtäimen toimenpiteet mukaan lukien, vaikutuksia koulujen sisäilman laatuun ja lasten altistumiseen ilman epäpuhtauksille kouluympäristöissä,

                  —

                  laatia asianmukaisia suosituksia sisäilman laadun ongelmien ratkaisemiseksi kouluympäristöissä.

            1.4   Vuoden 2009 painopistealueet

                  1.

                  Toteutetaan kouluissa mittauksia, joilla saadaan uutta tietoa tärkeimmistä koulujen sisäilman epäpuhtauspitoisuuksista.

                  2.

                  Arvioidaan kuljetusliikenteen ja ilmastonmuutoksen yhteisvaikutuksia kouluympäristöihin.

                  3.

                  Arvioidaan sisäilman epäpuhtauksille altistumisesta lapsille aiheutuvia terveysvaikutuksia ja laaditaan suosituksia hengitystiesairauksien torjumiseksi ja vähentämiseksi parantamalla kouluympäristöjen laatua sekä muilla toimenpiteillä.

                  4.

                  Määritetään järjestelmällisesti kouluympäristöjen sisäilman epäpuhtauksien lähteiden määrälliset osuudet. Merkittävimpien lähteiden yksilöiminen helpottaisi niiden torjumista. Tässä yhteydessä ensisijainen tavoite on kulutustuotteiden ja rakennusmateriaalien kemiallisiin päästöihin liittyvän tietämyksen lisääminen.

                  5.

                  Tutkitaan kouluissa ja eri maantieteellisillä leveysasteilla tavallisesti esiintyvien sisäilman seosten kemiallisten ja biokemiallisten yhteisvaikutusten mekanismeja ja kehitetään tiedonsaantikeinoja, joiden avulla voidaan parantaa tällaisten yhteisvaikutusten lopullisten terveysriskien arviointia.

                  6.

                  Kehitetään edellä mainitun perusteella Euroopan koulujen terveellisyyttä koskevat suuntaviivat.

            Komissio ja parlamentti ovat aiemmin tukeneet kahta samaan aiheeseen liittyvää hanketta:

                  —

                  Vuonna 2001 komissio tuki hengityselinten terveyteen liittyvää hanketta viiden eurooppalaisen kaupungin kouluissa Italiassa, Norjassa, Ranskassa, Ruotsissa ja Tanskassa. Hankkeen tuloksena todettiin yleisiä ongelmia, kuten huono ilmanvaihto sekä korkeat hiukkas-, homesieni- ja -allergeenipitoisuudet. Hankkeen päätelmissä arvioitiin, että olisi erittäin kannattavaa toteuttaa samanlainen tutkimus, joka kattaisi kaikki jäsenvaltiot. (3)

                  —

                  Vuonna 2008 esiteltiin virallisesti Euroopan parlamentin rahoittama sisäilman kemikaaleille ja mahdollisille terveysriskeille altistumista koskeva pilottihanke. Hankkeessa analysoitiin myös kouluja ja päiväkoteja tiettyjen EU:n jäsenvaltioiden kaupungeissa. Tärkeimpien tulosten mukaan on tarpeen toteuttaa lisätutkimuksia, jotta voidaan vähentää sisäilman epäpuhtauksien kansanterveydelle aiheuttamaa rasitusta Euroopan unionissa (erityisesti sisätiloissa, joissa lapset viettävät paljon aikaa, kuten kouluissa ja päiväkodeissa). (4)

                  —

                  Vuonna 2009 päätettiin käytettävissä oleva talousarvio huomioon ottaen, että pilottihankkeen on katettava EU:n jäsenvaltiot laajemmin, erityisesti uudet jäsenvaltiot. Hankkeeseen on tarkoitus sisällyttää myös ehdokasvaltiot sekä Keski- ja Itä-Euroopan maat. Tavoitteena on laatia suuntaviivoja korjaaviksi toimenpiteiksi, jotka kattavat monenlaisia tilanteita Euroopassa.

                  —

                  Pilottihankkeen on rakennuttava aiemmille hankkeille ja saatava aikaan yhteisvaikutuksia alalla käynnissä olevien hankkeiden kanssa (esim. HITEA (5).

            2.   RAHOITUSTUEN MUOTO: TARJOUSPYYNTÖ
      2.1   Määrärahojen jakautuminen toteutettavien osa-alueiden/toimien kesken (katso alla olevat kohdat)

      Kokonaisbudjetti: 4 000 000 euroa. Julkisen tarjouspyynnön tuloksena tehdään yksi kokonaispalvelusopimus.
      2.2   Tuettavien toimien odotetut tulokset

      Tarjouspyynnön tarkoitus on saada lisää tietoa koulujen sisäilman laadusta, koska lapset, jotka ovat erityisen alttiita saasteille, viettävät suurimman osan ajastaan kouluympäristöissä. Tutkimuksen tavoitteena on myös kerätä tietoa monenlaisista tilanteista, joita voi esiintyä kouluissa eri puolilla Eurooppaa. Tutkimuksessa laaditaan suuntaviivoja erilaisiin tilanteisiin terveellisten kouluympäristöjen luomiseksi.
      2.3   Alustava aikataulu

                  Tarjouskilpailu

                  Kesäkuun 2009 loppuun mennessä

                  Valinta ja sopimuksen allekirjoitus

                  Vuoden 2009 loppuun mennessä

         (1)  EYVL L 248, 16.9.2002, s. 1.

         (2)  EUVL L 343, 27.12.2007, s. 9.

         (3)  http://ec.europa.eu/health/ph_projects/2002/pollution/pollution_2002_04_en.htm

         (4)  http://www.bookshop.europa.eu/eubookshop/download.action?fileName=LBNA23087ENC_002.pdf&eubphfUid=582569&catalogNbr=LB-NA-23087-EN-C

         (5)  HITEA: Health Effects of Indoor Pollutants: Integrating microbial, toxicological and epidemiological approaches. http://www.hitea.eu/


title: Neuvoston päätös (Euratom) 2016/852, annettu 12 päivänä toukokuuta 2016, sen hyväksymisestä, että Euroopan komissio tekee pöytäkirjan Euroopan yhteisöjen ja niiden jäsenvaltioiden sekä Turkmenistanin välisen kumppanuuden perustavaan kumppanuus- ja yhteistyösopimukseen Bulgarian tasavallan, Tšekin tasavallan, Viron tasavallan, Kroatian tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Romanian, Slovenian tasavallan ja Slovakian tasavallan Euroopan unioniin liittymisen huomioon ottamiseksi Euroopan atomienergiayhteisön puolesta

text:
               31.5.2016

               FI

               Euroopan unionin virallinen lehti

               L 142/1

         NEUVOSTON PÄÄTÖS (Euratom) 2016/852,
   annettu 12 päivänä toukokuuta 2016,
   sen hyväksymisestä, että Euroopan komissio tekee pöytäkirjan Euroopan yhteisöjen ja niiden jäsenvaltioiden sekä Turkmenistanin välisen kumppanuuden perustavaan kumppanuus- ja yhteistyösopimukseen Bulgarian tasavallan, Tšekin tasavallan, Viron tasavallan, Kroatian tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Romanian, Slovenian tasavallan ja Slovakian tasavallan Euroopan unioniin liittymisen huomioon ottamiseksi Euroopan atomienergiayhteisön puolesta
   EUROOPAN UNIONIN NEUVOSTO, joka
   ottaa huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,
   ottaa huomioon Euroopan komission suosituksen,
   sekä katsoo seuraavaa:

               (1)

               Vuosien 2003, 2005 ja 2011 liittymisasiakirjojen 6 artiklan 2 kohdan mukaisesti liittymisestä jäsenvaltioiden ja unionin kolmansien maiden tai kansainvälisten järjestöjen kanssa allekirjoittamiin tai tekemiin sopimuksiin sovitaan tekemällä kyseiseen sopimukseen pöytäkirja. Kyseisen artiklan mukaisesti tällaiseen liittymiseen sovelletaan yksinkertaistettua menettelyä, jonka mukaan pöytäkirjan tekevät neuvosto, joka tekee ratkaisunsa yksimielisesti jäsenvaltioiden puolesta, ja kyseessä oleva kolmas maa.

               (2)

               Neuvosto valtuutti 8 päivänä joulukuuta 2003 komission aloittamaan neuvottelut Turkmenistanin kanssa yhteisöjen ja niiden jäsenvaltioiden puolesta Euroopan yhteisöjen ja niiden jäsenvaltioiden sekä Turkmenistanin välisen kumppanuuden perustavaan kumppanuus- ja yhteistyösopimukseen, jäljempänä ’sopimus’, liitettävän pöytäkirjan tekemiseksi Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Slovenian tasavallan ja Slovakian tasavallan unioniin liittymisen huomioon ottamiseksi.

               (3)

               Neuvosto valtuutti 23 päivänä lokakuuta 2006 komission aloittamaan neuvottelut Turkmenistanin kanssa yhteisöjen ja niiden jäsenvaltioiden puolesta sopimukseen liitettävän pöytäkirjan tekemiseksi Bulgarian tasavallan ja Romanian unioniin liittymisen huomioon ottamiseksi.

               (4)

               Neuvosto valtuutti 14 päivänä syyskuuta 2012 komission aloittamaan neuvottelut unionin tai unionin ja sen jäsenvaltioiden yhden tai useamman kolmannen maan tai kansainvälisen järjestön kanssa allekirjoittamien tai tekemien sopimusten muuttamisesta Kroatian tasavallan liittyessä unioniin.

               (5)

               Turkmenistanin kanssa käydyt neuvottelut saatiin menestyksekkäästi päätökseen parafoimalla sopimukseen liitettävä pöytäkirja Bulgarian tasavallan, Tšekin tasavallan, Viron tasavallan, Kroatian tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Romanian, Slovenian tasavallan ja Slovakian tasavallan unioniin liittymisen huomioon ottamiseksi, jäljempänä ’pöytäkirja’.

               (6)

               Pöytäkirjan allekirjoittamiseen ja tekemiseen sovelletaan erillistä menettelyä unionin ja sen jäsenvaltioiden toimivaltaan kuuluvien seikkojen osalta.

               (7)

               Komission tekemä pöytäkirja olisi hyväksyttävä Euroopan atomienergiayhteisön toimivaltaan kuuluvien seikkojen osalta,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään se, että Euroopan komissio tekee pöytäkirjan Euroopan yhteisöjen ja niiden jäsenvaltioiden sekä Turkmenistanin välisen kumppanuuden perustavaan kumppanuus- ja yhteistyösopimukseen Bulgarian tasavallan, Tšekin tasavallan, Viron tasavallan, Kroatian tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Romanian, Slovenian tasavallan ja Slovakian tasavallan Euroopan unioniin liittymisen huomioon ottamiseksi Euroopan atomienergiayhteisön puolesta (1).
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 12 päivänä toukokuuta 2016.

            Neuvoston puolesta

            Puheenjohtaja

         F. MOGHERINI

      (1)  Pöytäkirjan teksti on liitetty neuvoston päätökseen Euroopan yhteisöjen ja niiden jäsenvaltioiden sekä Turkmenistanin välisen kumppanuuden perustavaan kumppanuus- ja yhteistyösopimukseen Bulgarian tasavallan, Tšekin tasavallan, Viron tasavallan, Kroatian tasavallan, Kyproksen tasavallan, Latvian tasavallan, Liettuan tasavallan, Unkarin, Maltan tasavallan, Puolan tasavallan, Romanian, Slovenian tasavallan ja Slovakian tasavallan Euroopan unioniin liittymisen huomioon ottamiseksi liitettävän pöytäkirjan tekemisestä Euroopan unionin ja sen jäsenvaltioiden puolesta.


title: 2004/849/EY: Neuvoston päätös, tehty 25 päivänä lokakuuta 2004, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen allekirjoittamisesta Euroopan unionin puolesta sekä sopimuksen tiettyjen määräysten väliaikaisesta soveltamisesta

text:
               15.12.2004

               FI

               Euroopan unionin virallinen lehti

               L 368/26

      NEUVOSTON PÄÄTÖS,
   tehty 25 päivänä lokakuuta 2004,
   Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen allekirjoittamisesta Euroopan unionin puolesta sekä sopimuksen tiettyjen määräysten väliaikaisesta soveltamisesta
   (2004/849/EY)
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 24 ja 38 artiklan,
   sekä katsoo seuraavaa:

               (1)

               Sen jälkeen kun neuvoston puheenjohtajavaltiolle annettiin 17 päivänä kesäkuuta 2002 tarvittavat valtuudet, Sveitsin viranomaisten kanssa on käyty komission avustuksella neuvottelut Sveitsin osallistumisesta Schengenin säännöstön täytäntöönpanoon, soveltamiseen ja kehittämiseen.

               (2)

               Tämä 25 päivänä kesäkuuta 2004 parafoitu sopimus olisi allekirjoitettava sillä varauksella, että se myöhemmin tehdään.

               (3)

               Sopimuksessa on määrätty sen tiettyjen määräysten väliaikaisesta soveltamisesta. Näitä määräyksiä olisi sovellettava väliaikaisesti ennen sopimuksen voimaantuloa.

               (4)

               Olisi aiheellista määrätä, että sen jälkeen kun sopimus on allekirjoitettu, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY (1) säännöksiä sovelletaan Euroopan unionista tehdyn sopimuksen VI osaston soveltamisalaan kuuluvan Schengenin säännöstön kehittämisen osalta sopimuksen allekirjoittamisesta lähtien myös Sveitsiin.

               (5)

               Tällä päätöksellä ei ole vaikutusta Yhdistyneen kuningaskunnan asemaan Euroopan unionista tehtyyn sopimukseen ja Euroopan yhteisön perustamissopimukseen liitetyn Schengenin säännöstön sisällyttämisestä osaksi Euroopan unionia tehdyn pöytäkirjan sekä Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (2) mukaisesti.

               (6)

               Tämä päätös ei vaikuta Irlannin asemaan Euroopan unionista tehtyyn sopimukseen ja Euroopan yhteisön perustamissopimukseen liitetyn Schengenin säännöstön sisällyttämisestä osaksi Euroopan unionia tehdyn pöytäkirjan sekä Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (3) mukaisesti,

         ON PÄÄTTÄNYT SEURAAVAA:
   1 artikla
   Hyväksytään Euroopan unionin puolesta Euroopan unionin, Euroopan yhteisön ja Sveitsin valaliiton välisen sopimuksen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen, ja sopimukseen liittyvien asiakirjojen, jotka ovat päätösasiakirja, kirjeenvaihtona tehty sopimus komiteoista, jotka avustavat komissiota tämän käyttäessä täytäntöönpanovaltaansa, ja yhteinen julistus sekakomiteoiden yhteisistä kokouksista, allekirjoitus sillä varauksella, että sopimus tehdään.
   Sopimuksen ja siihen liittyvien asiakirjojen tekstit ovat tämän päätöksen liitteenä (4).
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa Euroopan unionin puolesta sopimus ja siihen liittyvät asiakirjat sillä varauksella, että se tehdään.
   3 artikla
   Tätä päätöstä sovelletaan sopimuksen liitteissä A ja B lueteltujen määräysten ja säännösten ja niiden kehittämiseksi annettujen määräysten ja säännösten kattamilla aloilla siltä osin kuin kyseisillä määräyksillä ja säännöksillä on Euroopan unionista tehtyyn sopimukseen sisältyvä oikeusperusta tai niille on päätöksen 1999/436/EY (5) mukaisesti määritelty tällainen perusta.
   4 artikla
   1.   Päätöksen 1999/437/EY 1–4 artiklan säännöksiä sovelletaan samalla tavoin Sveitsin osallistumiseen Schengenin säännöstön täytäntöönpanoon, soveltamiseen ja kehittämiseen, siltä osin kuin tämä säännöstö kuuluu Euroopan unionista tehdyn sopimuksen VI osaston soveltamisalaan.
   2.   Ennen osallistumistaan sopimuksella perustetun sekakomitean päätöksen tekemiseen sopimuksen 7 artiklan 4 ja 5 kohdan ja 10 artiklan mukaisesti, neuvoston jäseniä edustavat valtuuskunnat kokoontuvat neuvostossa sen toteamiseksi, voidaanko kysymykseen omaksua yhteinen kanta.
   5 artikla
   Sopimuksen 14 artiklan 2 kohdan mukaisesti sopimuksen 1, 3, 4, 5 ja 6 artiklaa sekä 7 artiklan 2 kohdan a alakohdan ensimmäistä virkettä sovelletaan väliaikaisesti ennen sopimuksen voimaantuloa.

      Tehty Luxemburgissa 25 päivänä lokakuuta 2004.

            Neuvoston puolesta

            Puheenjohtaja

         R. VERDONK

      (1)  EYVL L 176, 10.7.1999, s. 31.

      (2)  EYVL L 131, 1.6.2000, s. 43.

      (3)  EYVL L 64, 7.3.2002, s. 20.

      (4)  Neuvoston asiakirjaan 13054/04 voi tutustua Internet-osoitteessa: http://register.consilium.eu.int.

      (5)  EYVL L 176, 10.7.1999, s. 17.


title: 2010/439/YUTP: Neuvoston päätös 2010/439/YUTP, annettu 11 päivänä elokuuta 2010 , Euroopan unionin Afganistaniin nimitetyn erityisedustajan toimeksiannon jatkamisesta

text:
               12.8.2010

               FI

               Euroopan unionin virallinen lehti

               L 211/17

         NEUVOSTON PÄÄTÖS 2010/439/YUTP,
   annettu 11 päivänä elokuuta 2010,
   Euroopan unionin Afganistaniin nimitetyn erityisedustajan toimeksiannon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 31 artiklan 2 kohdan ja 33 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 22 päivänä maaliskuuta 2010 päätöksen 2010/168/YUTP (1), jolla Vygaudas USACKAS nimitettiin Euroopan unionin erityisedustajaksi, jäljempänä ’erityisedustaja’, Afganistaniin 1 päivänä huhtikuuta 2010 alkavaksi ja 31 päivänä elokuuta 2010 päättyväksi toimikaudeksi.

               (2)

               Erityisedustajan toimeksiantoa olisi jatkettava 31 päivään elokuuta 2011. Erityisedustajan toimeksianto voidaan kuitenkin päättää aikaisemmin, jos neuvosto unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksesta niin päättää Euroopan ulkosuhdehallinnon perustamista koskevan päätöksen tultua voimaan.

               (3)

               Afganistaniin nimitetty erityisedustaja toteuttaa toimeksiantoaan tilanteessa, joka voi huonontua ja saattaa vaikuttaa haitallisesti Euroopan unionista tehdyn sopimuksen 21 artiklassa vahvistettuihin yhteisen ulko- ja turvallisuuspolitiikan tavoitteisiin,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionin erityisedustaja
   Jatketaan Vygaudas USACKASin toimeksiantoa erityisedustajana Afganistanissa 31 päivään elokuuta 2011. Erityisedustajan toimeksianto voidaan päättää aikaisemmin, jos neuvosto korkean edustajan ehdotuksesta niin päättää Euroopan ulkosuhdehallinnon perustamista koskevan päätöksen tultua voimaan.
   2 artikla
   Poliittiset tavoitteet
   Erityisedustaja edustaa Euroopan unionia, jäljempänä ’EU’ tai ’unioni’, ja edistää EU:n poliittisia tavoitteita Afganistanissa koordinoiden toimintansa tiiviisti EU:n jäsenvaltioiden Afganistanissa toimivien edustajien kanssa. Erityisesti erityisedustaja:

               a)

               edistää EU:n ja Afganistanin yhteisen julkilausuman täytäntöönpanoa ja johtaa Afganistania ja Pakistania koskevan EU:n toimintasuunnitelman täytäntöönpanoa Afganistania koskevilta osin toimien EU:n jäsenvaltioiden Afganistanissa toimivien edustajien kanssa;

               b)

               tukee Yhdistyneiden Kansakuntien (YK) keskeistä asemaa Afganistanissa painottaen erityisesti pyrkimystä parantaa kansainvälisen avun yhteensovittamista ja näin ollen edistää Lontoon konferenssin julkilausuman, Afghanistan Compact -hankkeen sekä asiaankuuluvien YK:n päätöslauselmien täytäntöönpanoa.

         3 artikla
   Toimeksianto
   Täyttääkseen toimeksiantonsa ja toimien tiiviissä yhteistyössä EU:n jäsenvaltioiden Afganistanissa toimivien edustajien kanssa erityisedustaja:

               a)

               edistää Afganistanin poliittista prosessia ja kehitystä koskevia unionin näkökantoja;

               b)

               ylläpitää läheisiä suhteita asianmukaisiin Afganistanin instituutioihin, erityisesti hallitukseen ja parlamenttiin sekä paikallisiin viranomaisiin, ja tukee niiden kehitystä; pitää yhteyttä Afganistanin muihin poliittisiin ryhmiin ja muihin asiaankuuluviin toimijoihin Afganistanissa;

               c)

               on tiiviissä yhteydessä asiaankuuluviin kansainvälisiin ja alueellisiin sidosryhmiin Afganistanissa, erityisesti YK:n pääsihteerin erityisedustajaan ja Pohjois-Atlantin liiton (Nato) johtavaan siviiliedustajaan sekä muihin keskeisiin kumppaneihin ja järjestöihin;

               d)

               antaa neuvoja siitä, miten EU:n ja Afganistanin yhteisen julkilausuman, Afganistania ja Pakistania koskevan EU:n toimintasuunnitelman Afganistania koskevien osien, Afghanistan Compact -hankkeen ja Lontoon konferenssin julkilausuman tavoitteiden saavuttamisessa on edistytty, erityisesti seuraavilla aloilla:

                           —

                           siviilivalmiuksien kehittäminen, erityisesti aluetasolla,

                           —

                           hyvä hallintotapa ja oikeusvaltioperiaatteen mukaisten instituutioiden, erityisesti riippumattoman oikeuslaitoksen, perustaminen,

                           —

                           vaalijärjestelmän uudistukset,

                           —

                           turvallisuusalan uudistukset, joihin kuuluvat oikeudellisten instituutioiden, kansallisen armeijan ja poliisivoimien vahvistaminen,

                           —

                           kasvun edistäminen, varsinkin maatalouden ja maaseudun kehittämisen avulla,

                           —

                           se, miten Afganistan noudattaa kansainvälisiä velvoitteitaan ihmisoikeuksien alalla, mukaan lukien vähemmistöjen oikeuksien sekä naisten ja lasten oikeuksien kunnioittaminen,

                           —

                           demokraattisten periaatteiden ja oikeusvaltion periaatteen kunnioittaminen,

                           —

                           naisten kannustaminen osallistumaan julkishallintoon ja kansalaisyhteiskuntaan,

                           —

                           se, miten Afganistan noudattaa kansainvälisiä velvoitteitaan, mukaan lukien yhteistyö, joka koskee kansainvälisiä ponnisteluja terrorismin, laittoman huumekaupan ja ihmiskaupan torjumiseksi sekä aseiden ja joukkotuhoaseiden ja niihin liittyvän materiaalin leviämisen estämiseksi,

                           —

                           humanitaarisen avun sekä pakolaisten ja kotimaassaan siirtymään joutuneiden järjestäytyneen paluun helpottaminen, ja

                           —

                           myötävaikuttaminen unionin läsnäolon ja toiminnan tehokkuuteen Afganistanissa sekä osallistuminen neuvoston pyytämien, EU:n toimintaohjelmaa koskevien säännöllisten puolivuosittaisten täytäntöönpanoraporttien laadintaan;

               e)

               osallistuu aktiivisesti paikallisiin koordinointifoorumeihin, kuten yhteiseen koordinointi- ja valvontaelimeen, ja tiedottaa täysimääräisesti niille jäsenvaltioille, jotka eivät osallistu toimintaan, näillä tasoilla tehdyistä päätöksistä;

               f)

               antaa neuvoja unionin osallistumisesta ja kannoista Afganistania käsittelevissä kansainvälisissä konferensseissa ja edistää osaltaan alueellista yhteistyötä.

         4 artikla
   Toimeksiannon toteuttaminen
   1.   Erityisedustaja vastaa toimeksiannon toteuttamisesta korkean edustajan alaisuudessa.
   2.   Poliittisten ja turvallisuusasioiden komitea ylläpitää erityisiä suhteita erityisedustajaan ja toimii erityisedustajan ensisijaisena yhteytenä neuvostoon. Poliittisten ja turvallisuusasioiden komitea huolehtii erityisedustajan strategisesta ja poliittisesta ohjauksesta hänen toimeksiantonsa puitteissa, sanotun kuitenkaan rajoittamatta korkean edustajan toimivaltaa.
   5 artikla
   Rahoitus
   1.   Erityisedustajan toimeksiantoon liittyviin menoihin tarkoitettu rahoitusohje on 1 päivänä syyskuuta 2010 alkavalle ja 31 päivänä elokuuta 2011 päättyvälle kaudelle 4 515 000 euroa.
   2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
   3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
   6 artikla
   Avustajaryhmän perustaminen ja kokoonpano
   1.   Erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmänsä muodostamisesta. Avustajaryhmällä on oltava asiantuntemusta toimeksiantoon kuuluvista poliittisista erityiskysymyksistä. Erityisedustajan on viipymättä ilmoitettava neuvostolle ja komissiolle avustajaryhmänsä kulloinenkin kokoonpano.
   2.   Jäsenvaltiot ja unionin toimielimet voivat esittää, että henkilöstöä siirretään tilapäisesti työskentelemään erityisedustajan alaisuudessa. Sellaisen henkilöstön palkat, jonka jäsenvaltio tai unionin toimielin siirtää tilapäisesti työskentelemään erityisedustajan alaisuudessa, maksaa asianomainen jäsenvaltio tai unionin toimielin. Erityisedustajaa voivat avustaa myös jäsenvaltioiden neuvoston pääsihteeristöön tilapäisesti lähettämät asiantuntijat. Sopimuspohjaisen kansainvälisen henkilöstön on oltava jäsenvaltioiden kansalaisia.
   3.   Kaikki lähetetyt työntekijät pysyvät hallinnollisesti asianomaisen lähettävän jäsenvaltion tai unionin toimielimen alaisina sekä suorittavat tehtävänsä ja toimivat erityisedustajan toimeksiannon edun mukaisesti.
   7 artikla
   Erityisedustajan ja hänen henkilöstönsä erioikeudet ja vapaudet
   Erityisedustajan ja hänen henkilöstönsä hoitaman tehtävän loppuun saattamisen ja joustavan suorittamisen edellyttämät erioikeudet, vapaudet ja muut takuut sovitaan tilanteen mukaan yhdessä yhden tai useamman vastaanottajapuolen kanssa. Jäsenvaltiot ja komissio antavat tätä varten kaiken tarpeellisen tuen.
   8 artikla
   EU:n turvallisuusluokiteltujen tietojen turvaaminen
   Erityisedustajan ja hänen avustajaryhmänsä on noudatettava neuvoston turvallisuussääntöjen vahvistamisesta 19 päivänä maaliskuuta 2001 tehdyssä neuvoston päätöksessä 2001/264/EY (2) vahvistettuja turvallisuutta koskevia periaatteita ja vähimmäisvaatimuksia erityisesti käsitellessään EU:n turvallisuusluokiteltuja tietoja.
   9 artikla
   Tiedonsaanti ja logistiikkatuki
   1.   Jäsenvaltiot, komissio ja neuvoston pääsihteeristö varmistavat, että erityisedustaja saa käyttöönsä kaikki olennaiset tiedot.
   2.   Unionin edustustot ja/tai jäsenvaltiot antavat tarvittaessa logistiikkatukea alueella.
   10 artikla
   Turvallisuus
   Erityisedustaja toteuttaa Euroopan unionista tehdyn sopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuullaan olevan maantieteellisen alueen turvallisuustilanteen mukaisesti suoraan alaisuudessaan olevan koko henkilöstön turvallisuuden edistämiseksi, erityisesti:

               a)

               laatimalla neuvoston pääsihteeristön ohjeisiin perustuvan operaatiokohtaisen turvallisuussuunnitelman, johon sisällytetään muun muassa operaatiokohtaiset fyysiset, organisatoriset ja menettelyä koskevat turvallisuustoimenpiteet, jotka koskevat henkilöstön turvallista siirtymistä operaatioalueelle ja sen sisällä ja turvallisuutta vaarantavien tilanteiden hallintaa, sekä operaation valmius- ja evakuointisuunnitelma;

               b)

               varmistamalla, että unionin ulkopuolelle lähetetyllä koko henkilöstöllä on operaatioalueen olosuhteiden edellyttämä korkean riskin kattava vakuutussuoja;

               c)

               varmistamalla, että kaikille unionin ulkopuolelle lähetetyille avustajaryhmän jäsenille, myös paikalta palvelukseen otetulle henkilöstölle, annetaan joko ennen operaatioalueelle saapumista tai heti saapumisen yhteydessä neuvoston pääsihteeristön operaatioalueelle antamaan riskiluokitukseen perustuva asianmukainen turvallisuuskoulutus;

               d)

               varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla väliraportin ja toimeksiannon toteuttamista koskevan selvityksen yhteydessä korkealle edustajalle, neuvostolle ja komissiolle kirjallisia raportteja niiden täytäntöönpanosta ja muista turvallisuusasioista.

         11 artikla
   Raportointi
   Erityisedustaja raportoi säännöllisin väliajoin suullisesti ja kirjallisesti korkealle edustajalle sekä poliittisten ja turvallisuusasioiden komitealle. Erityisedustaja raportoi tarvittaessa myös neuvoston työryhmille. Säännöllisesti toimitettavat kirjalliset raportit jaetaan COREU-verkoston kautta. Erityisedustaja voi korkean edustajan tai poliittisten ja turvallisuusasioiden komitean suosituksesta antaa selvityksiä ulkoasiainneuvostolle.
   12 artikla
   Toimien yhteensovittaminen
   1.   Erityisedustaja edistää unionin toimien yleistä poliittista yhteensovittamista. Hän auttaa varmistamaan, että kentällä käytetään kaikkia unionin välineitä johdonmukaisella tavalla unionin poliittisten tavoitteiden saavuttamiseksi. Erityisedustajan toimet sovitetaan yhteen komission samoin kuin Keski-Aasiassa toimivan Euroopan unionin erityisedustajan ja unionin Pakistanin edustuston toimien kanssa. Erityisedustaja tiedottaa säännöllisesti toiminnastaan jäsenvaltioiden ja unionin edustustoille.
   2.   Paikan päällä on pidettävä yllä läheisiä suhteita unionin edustustojen päälliköihin ja jäsenvaltioiden edustustojen päälliköihin. Näiden on parhaalla mahdollisella tavalla pyrittävä avustamaan erityisedustajaa toimeksiannon toteuttamisessa. Erityisedustaja antaa paikallista poliittista ohjausta Euroopan unionin Afganistanissa toteutettavan poliisioperaation (EUPOL Afganistan) johtajalle. Erityisedustaja ja siviilioperaatiokomentaja kuulevat toisiaan tarvittaessa. Erityisedustajan on myös pidettävä yhteyttä muihin kansainvälisiin ja alueellisiin toimijoihin, jotka ovat paikan päällä.
   13 artikla
   Uudelleentarkastelu
   Tämän päätöksen täytäntöönpanoa ja sen johdonmukaisuutta unionin samalla alueella toteuttamien muiden toimien kanssa tarkastellaan säännöllisesti. Erityisedustaja esittää korkealle edustajalle, neuvostolle ja komissiolle toimeksiannossa saavutettua edistymistä koskevan kertomuksen helmikuun 2011 lopussa ja kattavan kertomuksen toimeksiannon toteuttamisesta toimeksiannon päättyessä.
   14 artikla
   Voimaantulo
   Tämä päätös tulee voimaan päivänä, jona se hyväksytään.

      Tehty Brysselissä 11 päivänä elokuuta 2010.

            Neuvoston puolesta

            Puheenjohtaja

         S. VANACKERE

      (1)  EUVL L 75, 23.3.2010, s. 22.

      (2)  EYVL L 101, 11.4.2001, s. 1.


title: Neuvoston päätös 2014/727/YUTP, annettu 20 päivänä lokakuuta 2014 , Libyan tilanteen johdosta määrättävistä rajoittavista toimenpiteistä annetun päätöksen 2011/137/YUTP muuttamisesta

text:
               21.10.2014

               FI

               Euroopan unionin virallinen lehti

               L 301/30

         NEUVOSTON PÄÄTÖS 2014/727/YUTP,
   annettu 20 päivänä lokakuuta 2014,
   Libyan tilanteen johdosta määrättävistä rajoittavista toimenpiteistä annetun päätöksen 2011/137/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 28 päivänä helmikuuta 2011 päätöksen 2011/137/YUTP (1).

               (2)

               Libyaa koskevalla Yhdistyneiden kansakuntien turvallisuusneuvoston päätöslauselmalla 1970 (2011) perustettu pakotekomitea saattoi 27 päivänä kesäkuuta 2014 ajan tasalle luettelon henkilöistä ja yhteisöistä, joihin kohdistetaan rajoittavia toimenpiteitä. Päätöksen 2011/137/YUTP liitteissä I ja III olevia luetteloita olisi näin ollen muutettava.

               (3)

               Yhdistyneiden kansakuntien turvallisuusneuvosto hyväksyi 27 päivänä elokuuta 2014 päätöslauselman 2174 (2014), jolla jatkettiin päätöslauselman 1970 (2011) 22 kohdassa ja päätöslauselman 1973 (2011) 23 kohdassa määrättyjen matkustuskieltoa ja varojen jäädyttämistä koskevien toimenpiteiden soveltamista.

               (4)

               Lisäksi Yhdistyneiden kansakuntien turvallisuusneuvoston päätöslauselmalla 2174 (2014) muutetaan päätöslauselman 1970 (2011) 9 kohdassa, päätöslauselman 2009 (2011) 13 kohdassa sekä päätöslauselman 2095 (2013) 9 ja 10 kohdassa asetetun aseidenvientikiellon soveltamisalaa. Päätöstä 2011/137/YUTP on sen vuoksi tarpeen muuttaa aseidenvientikiellon soveltamisalan selventämiseksi.

               (5)

               Päätös 2011/137/YUTP olisi näin ollen muutettava tämän mukaisesti.

               (6)

               Unionin lisätoimet ovat tarpeen, jotta tietyt näistä muutoksista voidaan panna täytäntöön,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2011/137/YUTP seuraavasti:

               1)

               Korvataan 2 artikla seuraavasti:
               ”2 artikla
               1.   Edellä olevaa 1 artiklaa ei sovelleta

                           a)

                           yksinomaan humanitaariseen tai suojaavaan käyttöön tarkoitettujen ei-tappavien puolustustarvikkeiden tai sellaisten tarvikkeiden, joita voitaisiin käyttää kansallisiin sortotoimiin, toimitukseen, myyntiin tai siirtoon;

                           b)

                           näihin tarvikkeisiin liittyvän teknisen avun, koulutuksen tai muun avun, henkilöstö mukaan lukien, antamiseen;

                           c)

                           näihin tarvikkeisiin liittyvän rahoitustuen antamiseen.

                     2.   Edellä olevaa 1 artiklaa ei sovelleta

                           a)

                           aseiden ja niihin liittyvien tarvikkeiden toimitukseen, myyntiin tai siirtoon;

                           b)

                           näihin tarvikkeisiin liittyvän teknisen avun, koulutuksen tai muun avun, henkilöstö mukaan lukien, antamiseen;

                           c)

                           näihin tarvikkeisiin liittyvän rahoitustuen antamiseen,

                     YK:n turvallisuusneuvoston päätöslauselman 1970 (2011) 24 kohdan nojalla perustetun komitean, jäljempänä ’komitea’, etukäteen hyväksymällä tavalla.
               3.   Edellä olevaa 1 artiklaa ei sovelleta yksinomaan Yhdistyneiden kantakuntien, jäljempänä ’YK’, henkilöstön, tiedotusvälineiden edustajien sekä humanitaarisessa työssä ja kehitysyhteistyössä toimivien työntekijöiden ja avustavan henkilökunnan käyttöön tarkoitettujen väliaikaisesti Libyaan tuotujen pienaseiden ja kevyiden aseiden sekä niihin liittyvän materiaalin toimitukseen, myyntiin tai siirtoon, josta on ilmoitettu etukäteen komitealle ja josta komitea ei ole antanut kielteistä päätöstä viiden työpäivän kuluessa ilmoituksesta.
               4.   Edellä olevaa 1 artiklaa ei sovelleta yksinomaan Libyan hallitukselle annettavaan turvallisuusapuun tai aseriisunta-apuun tarkoitettujen ei-tappavien puolustustarvikkeiden toimitukseen, myyntiin tai siirtoon eikä niihin liittyvän teknisen avun, koulutuksen tai rahoitustuen antamiseen.
               5.   Edellä olevaa 1 artiklaa ei sovelleta sellaisen suojavaatetuksen, mukaan lukien luodinkestävät liivit ja sotilaskypärät, jota YK:n henkilöstö, unionin tai sen jäsenvaltioiden henkilöstö, tiedotusvälineiden edustajat sekä humanitaarisessa työssä ja kehitysyhteistyössä toimivat työntekijät ja avustava henkilökunta vievät tilapäisesti Libyaan yksinomaan henkilökohtaiseen käyttöönsä, toimitukseen, myyntiin tai siirtoon.
               6.   Edellä olevaa 1 artiklaa ei sovelleta yksinomaan humanitaariseen tai suojaavaan käyttöön tarkoitettujen ei-tappavien puolustustarvikkeiden toimitukseen, myyntiin tai siirtoon eikä niihin liittyvään tekniseen apuun tai koulutukseen.”

               2)

               Korvataan 5 artiklan 1 kohdan a alakohta seuraavasti:

                           ”a)

                           YK:n turvallisuusneuvoston päätöslauselman 1970 (2011) liitteessä I luetellut henkilöt ja muut turvallisuusneuvoston tai komitean YK:n turvallisuusneuvoston päätöslauselman 1970 (2011) 22 kohdan, päätöslauselman 1973 (2011) 23 kohdan ja päätöslauselman 2174 (2014) 4 kohdan mukaisesti nimeämät henkilöt, jotka on lueteltu tämän päätöksen liitteessä I;”

               3)

               Korvataan 6 artiklan 1 kohdan a alakohta seuraavasti:

                           ”a)

                           YK:n turvallisuusneuvoston päätöslauselman 1970 (2011) liitteessä II luetellut henkilöt ja yhteisöt sekä muut turvallisuusneuvoston tai komitean YK:n turvallisuusneuvoston päätöslauselman 1970 (2011) 22 kohdan, päätöslauselman 1973 (2011) 19 ja 23 kohdan ja päätöslauselman 2174 (2014) 4 kohdan mukaisesti nimeämät henkilöt ja yhteisöt, jotka on lueteltu tämän päätöksen liitteessä III;”

         2 artikla
   Muutetaan päätöksen 2011/137/YUTP liitteet I ja III tämän päätöksen liitteen mukaisesti.
   3 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Luxemburgissa 20 päivänä lokakuuta 2014.

            Neuvoston puolesta

            Puheenjohtaja

         C. ASHTON

      (1)  Neuvoston päätös 2011/137/YUTP, annettu 28. päivänä helmikuuta 2011, Libyan tilanteen johdosta määrättävistä rajoittavista toimenpiteistä (EUVL L 58, 3.3.2011, s. 53).

      LIITE
      Korvataan päätöksen 2011/137/YUTP liitteissä I ja III olevat alla lueteltuja henkilöitä koskevat kohdat seuraavilla kohdilla:

                     DORDA, Abu Zayd Umar

                  Johtaja, ulkoisesta turvallisuudesta vastaava organisaatio. Hallinnon kannattaja. Ulkoisen tiedusteluviraston päällikkö.
                  Oletettu tila/sijainti: tutkintavankeudessa Libyassa.
                  YK nimennyt: 17.3.2011(EU nimennyt: 28.2.2011).

                     AL-SENUSSI, Abdullah, eversti

                  Arvo: eversti
                  Syntymäaika: 1949
                  Syntymäpaikka: Sudan

                     alias: Ould Ahmed, Abdoullah
                  Passin numero: B0515260
                  Syntymäaika: 1948
                  Syntymäpaikka: Anefif (Kidal), Mali
                  Myöntämispäivä: 10. tammikuuta 2012
                  Myöntämispaikka: Bamako, Mali
                  Voimassaolo päättyy: 10. tammikuuta 2017

                     alias: Ould Ahmed, Abdoullah
                  Malin henkilöllisyystodistuksen numero: 073/SPICRE
                  Syntymäpaikka: Anefif, Mali
                  Myöntämispäivä: 6. joulukuuta 2011
                  Myöntämispaikka: Essouck, Mali
                  Sotilastiedustelun johtaja. Sotilastiedustelu on osallistunut mielenosoitusten tukahduttamiseen. Aiemmin epäilty muun muassa osallisuudesta joukkomurhaan Abu Selimin vankilassa. Tuomittu poissaolleena UTA:n lentoon kohdistuneesta pommi-iskusta. Muammar GADDAFIn lanko.
                  Oletettu tila/sijainti: tutkintavankeudessa Libyassa.
                  YK nimennyt: 17.3.2011 (EU nimennyt 28.2.2011).


Avis juridique important

|

31996Y0919(01)

Neuvoston päätös, tehty 23 päivänä marraskuuta 1995, turvapaikkaa ja maahanmuuttoa koskevien neuvoston säädösten ja muiden asiakirjojen julkaisemisesta Euroopan yhteisöjen virallisessa lehdessä

Virallinen lehti nro C 274 , 19/09/1996 s. 0001 - 0002

NEUVOSTON PÄÄTÖS,tehty 23 päivänä marraskuuta 1995,turvapaikkaa ja maahanmuuttoa koskevien neuvoston säädösten ja muiden asiakirjojen julkaisemisesta Euroopan yhteisöjen virallisessa lehdessä (96/C 274/01) Neuvosto päättää, että Euroopan yhteisöjen virallisessa lehdessä julkaistaan turvapaikkaa ja maahanmuuttoa koskevat, liitteissä I, II, III ja IV olevat neuvoston säädökset ja muut asiakirjat, jotka neuvosto on tähän päivään mennessä antanut Euroopan unionista tehdyn sopimuksen voimaantulon jälkeen.Luettelo Euroopan yhteisöjen virallisessa lehdessä julkaistavista, turvapaikkaa ja maahanmuuttoa koskevista neuvoston säädöksistä ja muista asiakirjoista I. Päätöslauselmat1. Neuvoston päätöslauselma, annettu 20 päivänä kesäkuuta 1994, työskentelyä varten jäsenvaltioiden alueelle saapuvien kolmansien maiden kansalaisten maahantulon sallimisen rajoittamisesta.2. Neuvoston päätöslauselma, annettu 30 päivänä marraskuuta 1994, jäsenvaltioiden alueelle itsenäisinä ammatinharjoittajina toimimista varten saapuvien kolmansien maiden kansalaisten maahantulon sallimisen rajoituksista.3. Neuvoston päätöslauselma, annettu 30 päivänä marraskuuta 1994, kolmansien maiden kansalaisten pääsystä jäsenvaltioiden alueelle opiskelua varten.4. Neuvoston päätöslauselma, annettu 20 päivänä kesäkuuta 1995, turvapaikkamenettelyjen vähimmäistakuista.II. Suositukset1. Neuvoston suositus, annettu 30 päivänä marraskuuta 1994, matkustusasiakirjan mallin hyväksymisestä kolmansien maiden kansalaisten karkottamista varten.2. Neuvoston suositus, annettu 30 päivänä marraskuuta 1994, jäsenvaltion ja kolmannen maan kahdenvälisen takaisinottoa koskevan sopimuksen mallista.3. Neuvoston suositus, annettu 24 päivänä heinäkuuta 1995, takaisinottoa koskevien sopimusten täytäntöönpanon yhteydessä tehtävien pöytäkirjojen laatimisessa noudatettavista pääperiaatteista.III. Päätelmät ja muut tekstit1. Neuvoston päätelmät, annettu 20 päivänä kesäkuuta 1994, Euroopan unionista tehdyn sopimuksen K.9 artiklan mahdollisesta soveltamisesta turvapaikkapolitiikkaan.2. Dublinin yleissopimuksen mukaiset todistelukeinot.3. Kulkuluvan malli turvapaikan hakijan jäsenvaltiosta toiseen tapahtuvaa siirtymistä varten.4. Tiettyjen kolmansien maiden tilannetta käsittelevien yhteisten selontekojen levitys ja luottamuksellisuus.5. Yhdenmukainen lomake sen valtion määrittämiseksi, joka vastaa turvapaikkahakemuksen käsittelystä.6. Neuvoston päätelmät, annettu 20 päivänä kesäkuuta 1994, maahanmuuttoa ja turvapaikka-asioita koskevasta komission tiedonannosta.7. Neuvoston päätelmät, annettu 30 päivänä marraskuuta 1994, rajojen yli liikkumista ja maahanmuuttoa koskevien asioiden tiedotus-, tarkastelu- ja tietojenvaihtokeskuksen (CIREFI) organisaatiosta ja kehittämisestä.IV. Muut1. Kolmansista maista tehtävien yhteisten selvitysten sisältöä koskevat yleisohjeet.2. Turvapaikkaa koskevien asioiden tiedotus-, tarkastelu- ja tietojenvaihtokeskuksen (CIREA) toinen toimintakertomus.3. Kunniakonsulit, joilla on jo valtuudet myöntää viisumeita ja joiden sallitaan väliaikaisesti myöntää yhdenmukaisia viisumeita.


Avis juridique important

|

32001D0919

2001/919/EY: Neuvoston päätös, tehty 3 päivänä joulukuuta 2001, lisäpöytäkirjan tekemisestä Euroopan yhteisön ja Kroatian tasavallan väliseen väliaikaiseen sopimukseen sen kaupallisten näkökohtien mukauttamisesta eräiden viinien vastavuoroisia etuusmyönnytyksiä, viinien nimien vastavuoroista tunnustamista, suojaa ja valvontaa sekä väkevien alkoholijuomien ja maustettujen alkoholijuomien nimitysten vastavuoroista tunnustamista, suojaa ja valvontaa koskevien osapuolten neuvottelujen tulosten huomioon ottamiseksi

Virallinen lehti nro L 342 , 27/12/2001 s. 0060 - 0062

Neuvoston päätös,tehty 3 päivänä joulukuuta 2001,lisäpöytäkirjan tekemisestä Euroopan yhteisön ja Kroatian tasavallan väliseen väliaikaiseen sopimukseen sen kaupallisten näkökohtien mukauttamisesta eräiden viinien vastavuoroisia etuusmyönnytyksiä, viinien nimien vastavuoroista tunnustamista, suojaa ja valvontaa sekä väkevien alkoholijuomien ja maustettujen alkoholijuomien nimitysten vastavuoroista tunnustamista, suojaa ja valvontaa koskevien osapuolten neuvottelujen tulosten huomioon ottamiseksi(2001/919/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 4 kohdan kanssa,ottaa huomioon komission ehdotuksen,sekä katsoo seuraavaa:(1) Euroopan yhteisöjen ja niiden jäsenvaltioiden sekä Kroatian tasavallan välinen vakautus- ja assosiaatiosopimus, jäljempänä "vakautus- ja assosiaatiosopimus", parafoitiin 14 päivänä toukokuuta 2001 ja allekirjoitettiin 29 päivänä lokakuuta 2001 Luxemburgissa. Vakautus- ja assosiaatiosopimuksen 27 artiklan 4 kohdassa määrätään, että viiniin ja väkeviin alkoholijuomiin sovellettavat kauppajärjestelyt olisi määriteltävä.(2) Väliaikaisella sopimuksella luodaan sopimussuhde, jolla varmistetaan kauppasuhteiden kehittyminen, ja sillä on pantava täytäntöön mahdollisimman pian kauppaa ja kauppaan liittyviä kysymyksiä koskevat vakautus- ja assosiaatiosopimuksen määräykset. Väliaikainen sopimus parafoitiin 10 päivänä heinäkuuta 2001 ja allekirjoitettiin 29 päivänä lokakuuta 2001 Luxemburgissa. Väliaikaisen sopimuksen 14 artiklan 4 kohdassa toistetaan sitoumus tehdä viinejä ja väkeviä alkoholijuomia koskeva erillinen sopimus.(3) Neuvoston 13 päivänä marraskuuta 2000 antamien neuvotteluohjeiden mukaisesti komissio ja Kroatian tasavalta pääsivät 20 päivänä huhtikuuta 2001 sopimukseen eräiden viinien kaupassa sovellettavista uusista vastavuoroisista myönnytyksistä sekä viinien nimien ja väkevien alkoholijuomien nimitysten vastavuoroisesta tunnustamisesta, suojasta ja valvonnasta. Jotta yhdenmukaisuus säilyisi koko vakautusprosessissa, näiden neuvottelujen tulokset olisi sisällytettävä väliaikaiseen sopimukseen lisäpöytäkirjana.(4) Olisi säädettävä, että komission on annettava eräiden viinien kaupassa sovellettavia etuusmyönnytyksiä koskevat täytäntöönpanoasetukset yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92(1) 248 a artiklalla perustetun tullikoodeksikomitean avustamana, sanotun kuitenkaan rajoittamatta viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(2) 62 artiklan soveltamista. Komissio tekee täytäntöönpanoasetuksiin tarvittavat muutokset ja tekniset mukautukset, jotka saattavat aiheutua Euroopan yhteisön ja Kroatian tasavallan välisistä uusista etuussopimuksista, kirjeenvaihdosta tai muista asiakirjoista tai jotka johtuvat yhdistettyyn nimikkeistöön tai Taric-koodeihin tehdyistä muutoksista.(5) Pöytäkirjan eräiden määräysten täytäntöönpanon helpottamiseksi komissiolle olisi annettava valtuudet hyväksyä yhteisön nimissä päätökset viinien nimien vastavuoroista tunnustamista, suojaa ja valvontaa koskevan sopimuksen luettelojen ja pöytäkirjojen muuttamisesta (pöytäkirjan liite II) sekä väkevien alkoholijuomien ja maustettujen alkoholijuomien nimitysten vastavuoroista tunnustamista, suojaa ja valvontaa koskevan sopimuksen luettelojen ja pöytäkirjojen muuttamisesta (pöytäkirjan liite III). Yhtäältä asetuksen (EY) N:o 1493/1999 74 artiklalla perustetun viinin hallintokomitean ja toisaalta tislattujen alkoholijuomien määritelmää, kuvausta ja esittelyä koskevista yleisistä säännöistä 29 päivänä toukokuuta 1989 annetun neuvoston asetuksen (ETY) N:o 1576/89(3) 13 artiklalla perustetun tislattuja alkoholijuomia käsittelevän täytäntöönpanokomitean ja maustettujen viinien, maustettujen viinipohjaisten juomien ja maustettujen viinistä valmistettujen juomasekoitusten määritelmää, kuvausta ja esittelyä koskevista yleisistä säännöistä 10 päivänä kesäkuuta 1991 annetun neuvoston asetuksen (ETY) N:o 1601/91(4) 12 artiklalla perustetun maustettuja juomia käsittelevän täytäntöönpanokomitean olisi avustettava komissiota tämän antaessa tällaisia säännöksiä.(6) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(5) mukaisesti,ON PÄÄTTÄNYT SEURAAVAA:1 artiklaHyväksytään yhteisön puolesta lisäpöytäkirja Euroopan yhteisön sekä Kroatian tasavallan väliseen väliaikaiseen sopimukseen sen kaupallisten näkökohtien mukauttamisesta eräiden viinien vastavuoroisia etuusmyönnytyksiä, viinien nimien vastavuoroista tunnustamista, suojaa ja valvontaa sekä väkevien alkoholijuomien ja maustettujen alkoholijuomien nimitysten vastavuoroista tunnustamista, suojaa ja valvontaa koskevien osapuolten neuvottelujen tulosten huomioon ottamiseksi, jäljempänä "pöytäkirja".Pöytäkirjan teksti on tämän päätöksen liitteenä.2 artikla1. Neuvoston puheenjohtaja oikeutetaan nimeämään henkilö, jolla on valtuudet allekirjoittaa pöytäkirja yhteisön puolesta, millä osoitetaan yhteisön suostumus sitoutua pöytäkirjaan.2. Neuvoston puheenjohtaja tekee yhteisön puolesta pöytäkirjan 3 artiklassa tarkoitetun hyväksyntäilmoituksen.3 artiklaKomissio hyväksyy tämän päätöksen 4 artiklan 2 kohdassa säädettyä menettelyä noudattaen pöytäkirjan liitteessä I määrättyjen eräiden viinien tariffikiintiöiden soveltamissäännökset ja yhdistetyn nimikkeistön koodeihin ja Taric-alanimikkeisiin tehtyjen muutosten tai yhteisön ja Kroatian tasavallan välisten uusien sopimusten, pöytäkirjojen, kirjeenvaihdon tai muiden asiakirjojen tekemisen vuoksi täytäntöönpanoasetuksiin tehdyt muutokset ja tekniset mukautukset, sanotun kuitenkaan rajoittamatta neuvoston asetuksen (EY) N:o 1493/1999 62 artiklan soveltamista.4 artikla1. Komissiota avustaa asetuksen (ETY) N:o 2913/92 248 a artiklalla perustettu tullikoodeksikomitea.2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä.Päätöksen 1999/468/EY 4 artiklan 3 kohdassa tarkoitettu määräaika vahvistetaan kolmeksi kuukaudeksi.3. Komitea vahvistaa työjärjestyksensä.5 artikla1. Neuvosto määrittelee määräenemmistöllä komission ehdotuksesta yhteisön kannan viinien nimien vastavuoroista tunnustamista, suojaa ja valvontaa koskevan sopimuksen 4 artiklan 7 kohdassa ja 14 artiklan 2 kohdan a alakohdassa tarkoitettuun väliaikaisen komitean päätökseen, jossa vahvistetaan suojattujen nimien luettelot.2. Viinien nimien vastavuoroista tunnustamista, suojaa ja valvontaa koskevan sopimuksen 13 ja 14 artiklaa sovellettaessa komissio antaa tämän päätöksen 6 artiklan 2 kohdassa säädettyä menettelyä noudattaen tarvittavat säädökset sopimuksen luettelojen ja pöytäkirjan muuttamiseksi, sanotun kuitenkaan rajoittamatta 1 kohdan soveltamista. Komissio laatii ja esittää yhteisön kannan kaikkia muita mainittujen artiklojen piiriin kuuluvia tapauksia varten.6 artikla1. Komissiota avustaa asetuksen (EY) N:o 1493/1999 74 artiklalla perustettu viinin hallintokomitea.2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä.Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi.3. Komitea vahvistaa työjärjestyksensä.7 artikla1. Neuvosto määrittelee määräenemmistöllä komission ehdotuksesta yhteisön kannan väkevien alkoholijuomien ja maustettujen alkoholijuomien nimitysten vastavuoroista tunnustamista, suojaa ja valvontaa koskevan sopimuksen 4 artiklan 5 kohdassa ja 14 artiklan 2 kohdan a alakohdassa tarkoitettuun väliaikaisen komitean päätökseen, jossa vahvistetaan suojattujen nimitysten luettelot.2. Väkevien alkoholijuomien ja maustettujen alkoholijuomien nimitysten vastavuoroista tunnustamista, suojaa ja valvontaa koskevan sopimuksen 13 ja 14 artiklaa sovellettaessa komissio antaa tämän päätöksen 8 artiklan 2 kohdassa säädettyä menettelyä noudattaen tarvittavat säädökset sopimuksen luettelojen ja pöytäkirjan muuttamiseksi, sanotun kuitenkaan rajoittamatta 1 kohdan soveltamista. Komissio laatii ja esittää yhteisön kannan kaikkia muita mainittujen artiklojen piiriin kuuluvia tapauksia varten.8 artikla1. Komissiota avustaa asetuksen (ETY) N:o 1576/89 13 artiklalla perustettu tislattuja alkoholijuomia käsittelevä täytäntöönpanokomitea ja asetuksen (ETY) N:o 1601/91 12 artiklalla perustettu maustettuja viinejä, maustettuja viinipohjaisia juomia ja maustettuja viinistä valmistettuja juomasekoituksia käsittelevä täytäntöönpanokomitea.2. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä.Päätöksen 1999/468/EY 5 artiklan 6 kohdassa tarkoitettu määräaika vahvistetaan yhdeksi kuukaudeksi.3. Komiteat vahvistavat työjärjestyksensä.9 artiklaTämä päätös julkaistaan Euroopan yhteisöjen virallisessa lehdessä.Tehty Brysselissä 3 päivänä joulukuuta 2001.Neuvoston puolestaPuheenjohtajaF. Vandenbroucke(1) EYVL L 302, 19.10.1992, s. 1, asetus sellaisena kuin se on viimeksi muutettuna asetuksella (EY) N:o 2700/2000 (EYVL L 311, 12.12.2000, s. 17).(2) EYVL L 179, 14.7.1999, s. 1, asetus sellaisena kuin se on viimeksi muutettuna asetuksella (EY) N:o 2826/2000 (EYVL L 328, 23.12.2000, s. 2).(3) EYVL L 160, 12.6.1989, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 3378/94 (EYVL L 366, 31.12.1994, s. 1).(4) EYVL L 149, 14.6.1991, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 2061/96 (EYVL L 277, 30.10.1996, s. 1).(5) EYVL L 184, 17.7.1999, s. 23.


title: 2006/1/EY: Neuvoston päätös, tehty  21 päivänä joulukuuta 2005 , kahden liettualaisen varsinaisen jäsenen ja kolmen liettualaisen varajäsenen nimeämisestä alueiden komiteaan

text:
               4.1.2006

               FI

               Euroopan unionin virallinen lehti

               L 1/5

      NEUVOSTON PÄÄTÖS,
   tehty 21 päivänä joulukuuta 2005,
   kahden liettualaisen varsinaisen jäsenen ja kolmen liettualaisen varajäsenen nimeämisestä alueiden komiteaan
   (2006/1/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Liettuan hallituksen ehdotuksen,
   sekä katsoo seuraavaa:

               (1)

               Neuvosto teki 22 päivänä tammikuuta 2002 päätöksen 2002/60/EY (1) alueiden komitean varsinaisten jäsenten ja varajäsenten nimeämisestä 26 päivänä tammikuuta 2002 alkavaksi ja 25 päivänä tammikuuta 2006 päättyväksi toimikaudeksi.

               (2)

               Kaksi alueiden komitean varsinaisen jäsenen paikkaa on vapautunut Darius GUDELISin erottua ja Ramūnas GARBARAVIČIUSin toimikauden päätyttyä. Yksi varajäsenen paikka on vapautunut Alfredas PEKELIŪNASin erottua. Kaksi varajäsenen paikkaa vapautuu, kun Arnoldas ABRAMAVIČIUS ja Antanas GUSTAITIS nimetään varsinaisiksi jäseniksi,

         ON PÄÄTTÄNYT SEURAAVAA:
   1 artikla
   Nimetään alueiden komiteaan

               a)

               varsinaisiksi jäseniksi:

                           —

                           Arnoldas ABRAMAVIČIUS, member of Zarasai district municipal council, Ramūnas GARBARAVIČIUSin tilalle, ja

                           —

                           Antanas GUSTAITIS, mayor of Prienai district municipality, Darius GUDELISin tilalle;

               b)

               varajäseniksi:

                           —

                           Edmundas ČĖSNA, member of Raseiniai district municipal council, Arnoldas ABRAMAVIČIUSin tilalle,

                           —

                           Vytautas RAČKAUSKAS, mayor of Visaginas district municipality, Antanas GUSTAITISin tilalle, ja

                           —

                           Povilas ŽAGUNIS, mayor of Panevėžys district municipality, Alfredas PEKELIŪNASin tilalle

         jäljellä olevaksi toimikaudeksi eli 25 päivään tammikuuta 2006.
   2 artikla
   Tämä päätös julkaistaan Euroopan unionin virallisessa lehdessä.
   Se tulee voimaan päivänä, jona se tehdään.

      Tehty Brysselissä 21 päivänä joulukuuta 2005.

            Neuvoston puolesta

            Puheenjohtaja

         B. BRADSHAW

      (1)  EYVL L 24, 26.1.2002, s. 38.


Avis juridique important

|

31987D0286

87/286/ETY: Neuvoston päätös, tehty 26 päivänä toukokuuta 1987, linja-autoilla tapahtuvaa satunnaista kansainvälistä matkustajaliikennettä koskevan sopimuksen (ASOR) II ja III osan määräysten soveltamisesta yhteisön ja Sveitsin välillä

Virallinen lehti nro L 143 , 03/06/1987 s. 0032 - 0032 Suomenk. erityispainos Alue 7 Nide 3 s. 0151  Ruotsink. erityispainos Alue 7 Nide 3 s. 0151

NEUVOSTON PÄÄTÖS,tehty 26 päivänä toukokuuta 1987,linja-autoilla tapahtuvaa satunnaista kansainvälistä matkustajaliikennettä koskevan sopimuksen (ASOR) II ja III osan määräysten soveltamisesta yhteisön ja Sveitsin välillä (87/286/ETY)EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 75 artiklan,ottaa huomioon komission ehdotuksen (),ottaa huomioon Euroopan parlamentin lausunnon (),ottaa huomioon talous- ja sosiaalikomitean lausunnon (),sekä katsoo, ettälinja-autoilla tapahtuvaa satunnaista kansainvälistä matkustajaliikennettä koskeva sopimus (ASOR) on hyväksytty päätöksellä 82/505/ETY () Euroopan talousyhteisön puolesta; ASOR-sopimus on tullut voimaan 1 päivänä joulukuuta 1983 Euroopan talousyhteisön, Norjan, Ruotsin, Suomen ja Turkin välillä; Itävallan osalta ASOR-sopimus on tullut voimaan 1 päivänä kesäkuuta 1986;Sveitsin osalta ASOR-sopimus on tullut voimaan vasta 1 päivänä tammikuuta 1987; sen vuoksi Sveitsin osalta olisi II ja III osan määräyksiä sovellettava 18 artiklan 4 kohdan mukaisesti 1 päivästä elokuuta 1987 alkaen;Sveitsi on pyytänyt muita sopimusosapuolia suostumaan siihen, että tätä määräpäivää siirrettäisiin 1 päivään huhtikuuta 1987 niiden käytännöllisten ja taloudellisten ongelmien vuoksi, jotka ASOR-sopimuksen II ja III osan voimaantulo keskellä vilkkainta matkailukautta aiheuttaisi, jakäytännöllisistä, taloudellisista ja poliittisista syistä on suotavaa soveltaa ASOR-sopimusta 1 päivästä kesäkuuta 1987 alkaen,ON PÄÄTTÄNYT SEURAAVAA:1 artikla Euroopan talousyhteisö hyväksyy, että linja-autoilla tapahtuvaa satunnaista kansainvälistä matkustajaliikennettä koskevan sopimuksen (ASOR) II ja III osan määräyksiä sovelletaan yhteisön ja Sveitsin välillä 1 päivästä kesäkuuta 1987 alkaen.Tehty Brysselissä 26 päivänä toukokuuta 1987.Neuvoston puolestaPuheenjohtajaL. TINDEMANS() EYVL N:o C 113, 28.4.1987, s. 3() Lausunto on annettu 15 päivänä toukokuuta 1987.() Lausunto on annettu 14 päivänä toukokuuta 1987.() EYVL N:o L 230, 5.8.1982, s. 38


title: Neuvoston päätös (YUTP) 2017/994, annettu 12 päivänä kesäkuuta 2017, Korean demokraattista kansantasavaltaa koskevista rajoittavista toimenpiteistä annetun päätöksen (YUTP) 2016/849 muuttamisesta

text:
               13.6.2017

               FI

               Euroopan unionin virallinen lehti

               L 149/75

         NEUVOSTON PÄÄTÖS (YUTP) 2017/994,
   annettu 12 päivänä kesäkuuta 2017,
   Korean demokraattista kansantasavaltaa koskevista rajoittavista toimenpiteistä annetun päätöksen (YUTP) 2016/849 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon Korean demokraattista kansantasavaltaa koskevista rajoittavista toimenpiteistä ja päätöksen 2013/183/YUTP kumoamisesta 27 päivänä toukokuuta 2016 annetun neuvoston päätöksen (YUTP) 2016/849 (1) ja erityisesti sen 33 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 27 päivänä toukokuuta 2016 päätöksen (YUTP) 2016/849.

               (2)

               Päätöksen (YUTP) 2016/849 36 artiklan 2 kohdan mukaisesti neuvosto on tarkistanut kyseisen päätöksen liitteessä II olevaa nimettyjen henkilöiden ja yhteisöjen luetteloa.

               (3)

               Neuvosto totesi, että yksi henkilö ja yksi yhteisö olisi poistettava päätöksen (YUTP) 2016/849 liitteessä II olevasta luettelosta.

               (4)

               Neuvosto on myös todennut, että päätöksen (YUTP) 2016/849 liitteeseen II sisältyvät tiettyjä henkilöitä ja yhteisöjä koskevat merkinnät olisi saatettava ajan tasalle.

               (5)

               Päätöksen (YUTP) 2016/849 liite II olisi näin ollen muutettava tämän mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätöksen (YUTP) 2016/849 liite II tämän päätöksen liitteen mukaisesti.
   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Luxemburgissa 12 päivänä kesäkuuta 2017.

            Neuvoston puolesta

            Puheenjohtaja

         C. CAMILLERI

      (1)  EUVL L 141, 28.5.2016, s. 79.

      LIITE
      Korvataan päätöksen (YUTP) 2016/849 liitteessä II olevat I ja II osa seuraavasti:

         ”I   Korean demokraattisen kansantasavallan ydinohjelmista, ballististen ohjusten ohjelmista tai muista joukkotuhoaseohjelmista vastaavat henkilöt tai yhteisöt tai näiden puolesta tai johdolla toimivat henkilöt tai yhteisöt taikka näiden omistuksessa tai määräysvallassa olevat yhteisöt
         A.   Henkilöt

                     Nimi

                     Peitenimi

                     Tunnistustiedot

                     Nimeämis-päivä

                     Perustelut

                     1.

                     CHON Chi Bu

                     CHON Chi-bu

                     22.12.2009

                     Atomienergiaviraston jäsen, Yongbyonin ydintutkimuskeskuksen entinen tekninen johtaja. Yhdistetty valokuvissa syyrialaiseen ydinreaktoriin ennen kuin Israel pommitti reaktoria vuonna 2007.

                     2.

                     CHU Kyu-Chang

                     JU Kyu-Chang; JU Kyu Chang

                     Syntymäaika: 25.11.1928
                     Syntymäpaikka: Etelä-Hamgyongin maakunta, Korean demokraattinen kansantasavalta.

                     22.12.2009

                     Entinen jäsen kansallisessa puolustusneuvostossa, joka oli keskeinen Korean demokraattisen kansantasavallan kansallisia puolustusasioita käsittelevä elin ennen kuin se muutettiin valtiollisten asioiden neuvostoksi. Entinen Korean työväenpuolueen keskuskomitean sotatarvikeosaston johtaja. Ilmoitettu olleen Kim Jong-unin seurassa sotalaivalla vuonna 2013. Korean työväenpuolueen koneenrakennusteollisuusosaston johtaja. Valittiin Korean työväenpuolueen keskuskomitean varajäseneksi toukokuussa 2016 Korean työväenpuolueen 7. puoluekokouksessa, jossa puolue päätti Korean demokraattisen kansantasavallan ydinohjelman jatkamisesta. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     3.

                     HYON Chol-hae

                     HYON Chol Hae

                     Syntymäaika: 1934
                     Syntymäpaikka: Mantšuria, Kiina.

                     22.12.2009

                     Korean kansanarmeijan marsalkka huhtikuusta 2016. Korean kansanarmeijan yleisen politiikan osaston varajohtaja (edesmenneen Kim Jong-ilin sotilaallinen neuvonantaja). Valittiin Korean työväenpuolueen keskuskomitean jäseneksi toukokuussa 2016 Korean työväenpuolueen 7. puoluekokouksessa, jossa puolue päätti Korean demokraattisen kansantasavallan ydinohjelman jatkamisesta.

                     4.

                     KIM Yong-chun

                     Young-chun; KIM Yong-chun

                     Syntymäaika: 4.3.1935
                     Passin numero: 554410660

                     22.12.2009

                     Korean kansanarmeijan marsalkka. Entinen varapuheenjohtaja kansallisessa puolustusneuvostossa, joka oli keskeinen Korean demokraattisen kansantasavallan kansallisia puolustusasioita käsittelevä elin ennen kuin se muutettiin valtiollisten asioiden neuvostoksi. Entinen kansanarmeijan ministeri, edesmenneen Kim Jong-ilin ydinstrategian erikoisneuvonantaja. Valittiin Korean työväenpuolueen keskuskomitean jäseneksi toukokuussa 2016 Korean työväenpuolueen 7. puoluekokouksessa, jossa puolue päätti Korean demokraattisen kansantasavallan ydinohjelman jatkamisesta.

                     5.

                     O Kuk-Ryol

                     O Kuk Ryol

                     Syntymäaika: 1931
                     Syntymäpaikka: Jilinin maakunta, Kiina.

                     22.12.2009

                     Entinen varapuheenjohtaja kansallisessa puolustusneuvostossa, joka oli keskeinen Korean demokraattisen kansantasavallan kansallisia puolustusasioita käsittelevä elin ennen kuin se muutettiin valtiollisten asioiden neuvostoksi. Valvoi huipputeknologian hankintoja ulkomailta ydinohjelmia ja ballististen ohjusten ohjelmia varten. Valittiin Korean työväenpuolueen keskuskomitean jäseneksi toukokuussa 2016 Korean työväenpuolueen 7. puoluekokouksessa, jossa puolue päätti Korean demokraattisen kansantasavallan ydinohjelman jatkamisesta.

                     6.

                     PAEK Se-bong

                     PAEK Se Bong

                     Syntymäaika: 1946

                     22.12.2009

                     Entinen Korean työväenpuolueen keskuskomitean (ballistiikan ohjelmasta vastaavan) toisen talouskomitean puheenjohtaja. Jäsen kansallisessa puolustusneuvostossa, joka oli keskeinen Korean demokraattisen kansantasavallan kansallisia puolustusasioita käsittelevä elin ennen kuin se muutettiin valtiollisten asioiden neuvostoksi. Ylennetty kenraalimajuriksi.

                     7.

                     PAK Jae-gyong

                     Chae-Kyong; PAK Jae Gyong

                     Syntymäaika: 1933
                     Passin numero: 554410661

                     22.12.2009

                     Kansanarmeijan yleisen politiikan osaston varajohtaja ja kansanarmeijan logistiikkatoimiston varajohtaja (edesmenneen Kim Jong-ilin sotilaallinen neuvonantaja). Läsnä Kim Jong-unin tarkastaessa strategisten rakettiasevoimien (Strategic Rocket Forces) johdon.

                     8.

                     RYOM Yong

                     22.12.2009

                     Atomienergiaviraston (Yhdistyneiden kansakuntien nimeämä yhteisö) johtaja, joka vastaa kansainvälisistä suhteista.

                     9.

                     SO Sang-kuk

                     SO Sang Kuk

                     Syntymäaika: vuosien 1932 ja 1938 välillä

                     22.12.2009

                     Ydinfysiikan laitoksen johtaja, Kim Il-sungin yliopisto.

                     10.

                     Kenraaliluutnantti KIM Yong Chol

                     KIM Yong-Chol; KIM Young-Chol; KIM Young-Cheol; KIM Young-Chul

                     Syntymäaika: 1946
                     Syntymäpaikka: Pohjois-P'yongan (P'yongan-pukto), Korean demokraattinen kansantasavalta.

                     19.12.2011

                     Valittiin Korean työväenpuolueen keskussotilaskomission ja Korean työväenpuolueen keskuskomitean jäseneksi, varapuheenjohtaja Koreoiden välisiä suhteita käsittelevissä kokouksissa. Yleisen tiedustelutoimiston (RGB) entinen komentaja. Ylennettiin yhteisrintaman osaston johtajaksi toukokuussa 2016 Korean työväenpuolueen 7. puoluekokouksessa.

                     11.

                     PAK To-Chun

                     PAK To Chun

                     Syntymäaika: 9.3.1944
                     Syntymäpaikka: Rangrim, Chagangin maakunta, Korean demokraattinen kansantasavalta.

                     19.12.2011

                     Kansallisen turvallisuusneuvoston jäsen. Vastaa aseteollisuudesta. Saatujen tietojen mukaan johtaa ydinenergiavirastoa. Kyseinen laitos on ratkaisevassa asemassa Korean demokraattisen kansantasavallan ydin- ja raketinheitinohjelman kannalta. Valokuvassa vetypommikokeen ja satelliitin laukaisun suorittajien kanssa.

                     12.

                     CHOE Kyong-song

                     CHOE Kyong song

                     20.5.2016

                     Korean kansanarmeijan kenraalieversti. Entinen jäsen Korean työväenpuolueen keskussotilaskomissiossa, joka on keskeinen Korean demokraattisen kansantasavallan kansallisia puolustusasioita käsittelevä elin. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     13.

                     CHOE Yong-ho

                     CHOE Yong Ho

                     20.5.2016

                     Korean kansanarmeijan kenraalieversti / Korean kansanarmeijan ilmavoimien kenraali. Entinen jäsen Korean työväenpuolueen keskussotilaskomissiossa, joka on keskeinen Korean demokraattisen kansantasavallan kansallisia puolustusasioita käsittelevä elin. Korean kansanarmeijan ilmavoimien ja ilmapuolustusvoimien komentaja. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     14.

                     HONG Sung-Mu

                     HUNG Sun Mu; HONG Sung Mu

                     Syntymäaika: 1.1.1942

                     20.5.2016

                     Sotatarviketeollisuusosaston varajohtaja. Vastaa tavanomaisia aseita ja ohjuksia, myös ballistisia ohjuksia, koskevien ohjelmien kehittämisestä. Yksi keskeisistä ydinaseohjelmien teollisesta kehittämisestä vastuussa olevista henkilöistä. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     15.

                     JO Kyongchol

                     JO Kyong Chol

                     20.5.2016

                     Korean kansanarmeijan kenraali. Entinen jäsen Korean työväenpuolueen keskussotilaskomissiossa, joka on keskeinen Korean demokraattisen kansantasavallan kansallisia puolustusasioita käsittelevä elin. Sotilaallisen turvallisuuden komento-osaston johtaja. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä. Osallistunut Kim Jong-unin kanssa kautta aikojen suurimpaan pitkän kantaman tykistön harjoitukseen.

                     16.

                     KIM Chun-sam

                     KIM Chun Sam

                     20.5.2016

                     Kenraaliluutnantti, entinen jäsen Korean työväenpuolueen keskussotilaskomissiossa, joka on keskeinen Korean demokraattisen kansantasavallan kansallisia puolustusasioita käsittelevä elin. Korean kansanarmeijan sotilasesikunnan operatiivisen osaston johtaja ja sotilasesikunnan ensimmäinen apulaispäällikkö. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     17.

                     KIM Chun-sop

                     KIM Chun Sop

                     20.5.2016

                     Entinen jäsen kansallisessa puolustusneuvostossa, joka on nyt muutettu valtiollisten asioiden neuvostoksi, joka on keskeinen Korean demokraattisen kansantasavallan kansallisia puolustusasioita käsittelevä elin. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä. Valokuvassa onnistuneeseen sukellusveneestä tapahtuneeseen ballistisen ohjuksen koelaukaisuun osallistuneiden kanssa toukokuussa 2015.

                     18.

                     KIM Jong-gak

                     KIM Jong Gak

                     Syntymäaika: 20.7.1941
                     Syntymäpaikka: Pjongjang, Korean demokraattinen kansantasavalta.

                     20.5.2016

                     Korean kansanarmeijan varamarsalkka, Kim Il-sungin sotilasakatemian rehtori, entinen jäsen Korean työväenpuolueen keskussotilaskomissiossa, joka on keskeinen Korean demokraattisen kansantasavallan kansallisia puolustusasioita käsittelevä elin. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     19.

                     KIM Rak Kyom

                     KIM Rak-gyom; KIM Rak Gyom

                     20.5.2016

                     Neljän tähden kenraali, strategisten asevoimien (tunnetaan myös nimellä strategiset rakettiasevoimat) komentaja. Nykyisten tietojen mukaan kyseisten asevoimien komennossa on neljä strategisten ja taktisten ohjusten yksikköä, mukaan lukien KN08-joukot (mannertenvälisten ballististen ohjusten joukot). EU on nimennyt strategiset asevoimat, sillä niiden toimet ovat olennaisesti edistäneet joukkotuhoaseiden tai niiden maaliinsaattamisjärjestelmien leviämistä. Entinen jäsen Korean työväenpuolueen keskussotilaskomissiossa, joka on keskeinen Korean demokraattisen kansantasavallan kansallisia puolustusasioita käsittelevä elin. Tiedotusvälineiden mukaan oli huhtikuussa 2016 läsnä mannertenvälisissä ballistisissa ohjuksissa käytettävän moottorin koekäytössä yhdessä Kim Jong-unin kanssa. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä. Antoi käskyn järjestää ballististen rakettien laukaisukoe.

                     20.

                     KIM Won-hong

                     KIM Won Hong

                     Syntymäaika: 7.1.1945
                     Syntymäpaikka: Pjongjang, Korean demokraattinen kansantasavalta.
                     Passin numero: 745310010

                     20.5.2016

                     Kenraali, valtionturvallisuusosaston johtaja. Valtionturvallisuusministeri. Jäsen Korean työväenpuolueen keskussotilaskomiteassa ja kansallisessa puolustusneuvostossa, joka oli keskeinen Korean demokraattisen kansantasavallan kansallisia puolustusasioita käsittelevä elin ennen kuin se muutettiin valtiollisten asioiden neuvostoksi; nämä ovat Korean demokraattisen kansantasavallan keskeiset kansallisia puolustusasioita käsittelevät elimet. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     21.

                     PAK Jong-chon

                     PAK Jong Chon

                     20.5.2016

                     Korean kansanarmeijan kenraalieversti (kenraaliluutnantti), Korean kansanarmeijan päällikkö, yleisesikunnan varapäällikkö ja tulenkäytön komento-osaston johtaja. Sotilasesikunnan päällikkö ja tykistön komento-osaston johtaja. Entinen jäsen Korean työväenpuolueen keskussotilaskomissiossa, joka on keskeinen Korean demokraattisen kansantasavallan kansallisia puolustusasioita käsittelevä elin. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     22.

                     RI Jong-su

                     RI Jong Su

                     20.5.2016

                     Vara-amiraali. Entinen jäsen Korean työväenpuolueen keskussotilaskomissiossa, joka on keskeinen Korean demokraattisen kansantasavallan kansallisia puolustusasioita käsittelevä elin. Korean merivoimien ylipäällikkö; merivoimat osallistuu ballistisia ohjuksia koskevien ohjelmien ja Korean demokraattisen kansantasavallan merivoimien ydinaseisiin liittyvän suorituskyvyn kehittämiseen. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     23.

                     SON Chol-ju

                     SON Chol Ju

                     20.5.2016

                     Korean kansanarmeijan kenraalieversti sekä ilma- ja ilmapuolustusvoimien poliittinen johtaja; ilma- ja ilmapuolustusvoimat valvoo modernien ilmatorjuntarakettien kehittämistä. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     24.

                     YUN Jong-rin

                     YUN Jong Rin

                     20.5.2016

                     Kenraali, entinen jäsen Korean työväenpuolueen keskussotilaskomiteassa ja jäsen kansallisessa puolustusneuvostossa, joka oli keskeinen Korean demokraattisen kansantasavallan kansallisia puolustusasioita käsittelevä elin ennen kuin se muutettiin valtiollisten asioiden neuvostoksi; nämä ovat maan keskeiset kansallisia puolustusasioita käsittelevät elimet. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     25.

                     PAK Yong-sik

                     PAK Yong Sik

                     20.5.2016

                     Neljän tähden kenraali, valtionturvallisuusosaston jäsen, kansanarmeijan ministeri. Jäsen Korean työväenpuolueen keskussotilaskomiteassa ja kansallisessa puolustusneuvostossa, joka oli keskeinen Korean demokraattisen kansantasavallan kansallisia puolustusasioita käsittelevä elin ennen kuin se muutettiin valtiollisten asioiden neuvostoksi; nämä ovat maan keskeiset kansallisia puolustusasioita käsittelevät elimet. Oli läsnä ballististen ohjusten testauksessa maaliskuussa 2016. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     26.

                     HONG Yong Chil

                     20.5.2016

                     Sotatarviketeollisuusosaston apulaisjohtaja. Sotatarviketeollisuusosastolla, jonka YK:n turvallisuusneuvosto on nimennyt 2. maaliskuuta 2016, on keskeinen rooli Korean demokraattisen kansantasavallan ohjusohjelmassa. Sotatarviketeollisuusosasto valvoo Korean demokraattisen kansantasavallan ballististen ohjusten, mukaan lukien Taepo Dong-2 -ohjus, kehittämistä, asetuotantoa sekä tutkimus- ja kehittämisohjelmia. Toinen talouskomitea ja toinen luonnontieteiden akatemia, jotka myös nimettiin elokuussa 2010, toimivat sotatarviketeollisuusosaston alaisuudessa. Sotatarviketeollisuusosasto on viime vuosina työskennellyt liikkuvalta alustalta laukaistavan mannertenvälisen ballistisen ohjuksen (KN08) kehittämiseksi. Hong on osallistunut yhdessä Kim Jong-unin kanssa lukuisiin Korean demokraattisen kansantasavallan ydinohjelmien ja ballististen ohjusten ohjelmien kehittämiseen liittyviin tapahtumiin, ja hänen katsotaan olleen merkittävässä roolissa Korean demokraattisen kansantasavallan 6. tammikuuta 2016 tekemässä ydinkokeessa. Korean työväenpuolueen keskuskomitean apulaisjohtaja. Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä. Osallistui uudentyyppisen mannertenvälisissä ballistisissa ohjuksissa käytettävän moottorin testaukseen huhtikuussa 2016.

                     27.

                     RI Hak Chol

                     RI Hak Chul; RI Hak Cheol

                     Syntymäaika: 19.1.1963 tai 8.5.1966
                     Passien numerot: 381320634, PS-563410163

                     20.5.2016

                     Green Pine Associated Corporation -yhtiön, jäljempänä ’Green Pine’, pääjohtaja. YK:n pakotekomitean mukaan Green Pine on ottanut vastuulleen useita Korea Mining Development Trading Corporation -yhtiölle (KOMID) kuuluneita tehtäviä. Pakotekomitea nimesi KOMIDin huhtikuussa 2009; KOMID on Korean demokraattisen kansantasavallan ensisijainen asekauppias sekä ballistisiin ohjuksiin ja tavanomaisiin aseisiin liittyvien tavaroiden ja laitteiden pääasiallinen viejä. Green Pine vastaa myös noin puolesta aseiden ja niihin liittyvien tarvikkeiden viennistä Korean demokraattisesta kansantasavallasta. Green Pine on merkitty pakoteluetteloon Korean demokraattisesta kansantasavallasta tapahtuvan aseiden ja niihin liittyvien tarvikkeiden viennin johdosta. Green Pine on erikoistunut merisota-alusten ja niiden aseistuksen, kuten sukellusveneiden, sotilasveneiden ja ohjusjärjestelmien, tuotantoon, ja se on vienyt torpedoja ja teknistä apua iranilaisille puolustusalan yrityksille. YK:n turvallisuusneuvosto on nimennyt Green Pinen.

                     28.

                     YUN Chang Hyok

                     Syntymäaika: 9.8.1965

                     20.5.2016

                     Satelliittivalvontakeskuksen apulaisjohtaja avaruusteollisuuden kehittämisestä vastaavassa kansallisessa hallinnossa (NADA). NADAan sovelletaan YK:n turvallisuusneuvoston päätöslauselmassa 2270 (2016) määrättyjä pakotteita, sillä se osallistuu Korean demokraattisen kansantasavallan avaruusalan tieteen ja teknologian kehittämiseen, mukaan lukien satelliittien laukaisut ja kantorakettien kehittäminen. YK:n turvallisuusneuvoston päätöslauselma 2270 (2016) tuomitsi Korean demokraattisen kansantasavallan 7. helmikuuta 2016 tekemän satelliittilaukaisun, koska siinä käytettiin ballististen ohjusten teknologiaa ja sillä rikottiin vakavalla tavalla YK:n turvallisuusneuvoston päätöslauselmia 1718 (2006), 1874 (2009), 2087 (2013) ja 2094 (2013). Tässä ominaisuudessa vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     29.

                     RI Myong Su

                     Syntymäaika: 1937
                     Syntymäpaikka: Myongchon, Pohjois-Hamgyong, Korean demokraattinen kansantasavalta.

                     7.4.2017

                     Korean työväenpuolueen keskussotilaskomission varapuheenjohtaja ja Korean kansanarmeijan esikuntapäällikkö. Tässä ominaisuudessa Ri Myong Sulla on avainasema kansallisissa puolustusasioissa, ja hän on vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     30.

                     SO Hong Chan

                     Syntymäaika: 30.12.1957
                     Syntymäpaikka: Kangwon, Korean demokraattinen kansantasavalta.
                     Passin nro: PD836410105 Passin voimassaolon päättymispäivä: 27.11.2021

                     7.4.2017

                     Kansanarmeijan ensimmäinen varaministeri, Korean työväenpuolueen keskussotilaskomission jäsen ja kansanarmeijan kenraalieversti. Tässä ominaisuudessa So Hong Chan on vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     31.

                     WANG Chang Uk

                     Syntymäaika: 29.5.1960

                     7.4.2017

                     Teollisuus- ja atomienergiaministeri. Tässä ominaisuudessa Wang Chang Uk on vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

                     32.

                     JANG Chol

                     Syntymäaika: 31.3.1961
                     Syntymäpaikka: Pjongjang, Korean demokraattinen kansantasavalta.
                     Passin nro: 563310042

                     7.4.2017

                     Valtion tiedeakatemian puheenjohtaja. Akatemian tehtävänä on kehittää Korean demokraattisen kansantasavallan teknologisia ja tieteellisiä valmiuksia. Tässä ominaisuudessa Jang Cholilla on strategisesti tärkeä asema Korean demokraattisen kansantasavallan ydinalan toimien kehittämisessä, ja hän on vastuussa Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien tukemisesta tai edistämisestä.

               B.   Yhteisöt

                     Nimi

                     Peitenimi

                     Sijainti

                     Nimeämis-päivä

                     Muut tiedot

                     1.

                     Korea Pugang mining and Machinery Corporation ltd

                     22.12.2009

                     Korea Ryongbong General Corporation -yhtiön (YK:n turvallisuusneuvoston 24.4.2009 nimeämä yhteisö) tytäryhtiö; vastaa sellaisten tehtaiden hallinnoinnista, jotka valmistavat alumiinijauhetta, jota voidaan käyttää ohjuksissa.

                     2.

                     Korean Ryengwang Trading Corporation

                     Rakwon-dong, Pothonggang District, Pjongjang, Korean demokraattinen kansantasavalta.

                     22.12.2009

                     Korea Ryongbong General Corporation -yhtiön (YK:n turvallisuusneuvoston 24.4.2009 nimeämä yhteisö) tytäryhtiö.

                     3.

                     Sobaeku United Corp

                     Sobaeksu United Corp.

                     22.12.2009

                     Valtionyhtiö, joka osallistuu arkaluonteisten tuotteiden ja laitteiden tutkimiseen ja hankintaan. Yhtiöllä on useita luonnongrafiittiesiintymiä, joista saadaan raaka-ainetta kahteen käsittelylaitokseen, jotka muun muassa tuottavat grafiittikappaleita, joita voidaan käyttää ohjuksissa.

                     4.

                     Yongbyonin ydintutkimus-keskus

                     22.12.2009

                     Ydinasekelpoisen plutoniumin tuotantoon osallistunut tutkimuskeskus. Toimii atomienergiaviraston (YK:n turvallisuusneuvoston 16.7.2009 nimeämä yhteisö) alaisuudessa.

                     5.

                     Strategiset rakettiasevoimat (Strategic Rocket Forces)

                     20.5.2016

                     Tämä yhteisö osallistuu Korean demokraattisen kansantasavallan kansalliseen armeijaan kuuluvana osana ballistisia ohjuksia tai muita joukkotuhoaseita koskevien ohjelmien kehittämiseen ja operatiiviseen toteutukseen.

               II   Henkilöt ja yhteisöt, jotka tarjoavat rahoituspalveluja, jotka voisivat edistää Korean demokraattisen kansantasavallan ydinohjelmia, ballististen ohjusten ohjelmia tai muita joukkotuhoaseohjelmia
         A.   Henkilöt

                     Nimi

                     Peitenimi

                     Tunnistustiedot

                     Nimeämis-päivä

                     Perustelut

                     1.

                     JON Il-chun

                     JON Il Chun

                     Syntymäaika: 24.8.1941

                     22.12.2010

                     Kim Tong-un vapautettiin helmikuussa 2010 virasto 39:n johtajan tehtävistään; virasto 39 vastaa muun muassa tavarahankinnoista Korean demokraattisen kansantasavallan diplomaattiedustustojen kautta kiertäen näin pakotteita. Hänen tilalleen valittiin Jon Il-chun. Edustaja kansallisessa puolustusneuvostossa, joka oli keskeinen Korean demokraattisen kansantasavallan kansallisia puolustusasioita käsittelevä elin ennen kuin se muutettiin valtiollisten asioiden neuvostoksi. Valittiin valtion kehityspankin pääjohtajaksi maaliskuussa 2010. Valittiin Korean työväenpuolueen keskuskomitean varajäseneksi toukokuussa 2016 Korean työväenpuolueen 7. puoluekokouksessa, jossa puolue päätti Korean demokraattisen kansantasavallan ydinohjelman jatkamisesta.

                     2.

                     KIM Tong-un

                     KIM Tong Un

                     22.12.2009

                     Korean työväenpuolueen keskuskomitean joukkotuhoaseiden leviämisen rahoittamiseen osallistuvan virasto 39:n entinen johtaja. Tietojen mukaan johti vuonna 2011 virasto 38:aa, joka hankkii varoja maan johtajille ja eliitille.

                     3.

                     KIM Il-Su

                     KIM Il Su

                     Syntymäaika: 2.9.1965
                     Syntymäpaikka: Pjongjang, Korean demokraattinen kansantasavalta.

                     3.7.2015

                     Kuuluu Korea National Insurance Corporation -yhtiön (KNIC) jälleenvakuutusosaston johtajiin, työskentelee päätoimipaikassa Pjongjangissa ja on toiminut aikaisemmin KNIC:n valtuutettuna pääedustajana Hampurissa. Toimii KNIC:n puolesta tai sen antamien ohjeiden mukaisesti.

                     4.

                     KANG Song-Sam

                     KANG Song Sam

                     Syntymäaika: 5.7.1972
                     Syntymäpaikka: Pjongjang, Korean demokraattinen kansantasavalta.

                     3.7.2015

                     On toiminut aikaisemmin Korea National Insurance Corporation -yhtiön (KNIC) valtuutettuna edustajana Hampurissa. Toimii edelleen KNIC:n puolesta tai sen antamien ohjeiden mukaisesti.

                     5.

                     CHOE Chun-Sik

                     CHOE Chun Sik

                     Syntymäaika: 23.12.1963
                     Syntymäpaikka: Pjongjang, Korean demokraattinen kansantasavalta.
                     Passin numero: 745132109
                     Voimassa 12.2.2020 asti

                     3.7.2015

                     Kuuluu Korea National Insurance Corporation -yhtiön (KNIC) jälleenvakuutusosaston johtajiin, työskentelee päätoimipaikassa Pjongjangissa ja toimii KNIC:n puolesta tai sen antamien ohjeiden mukaisesti.

                     6.

                     SIN Kyu-Nam

                     SIN Kyu Nam

                     Syntymäaika: 12.9.1972
                     Syntymäpaikka: Pjongjang, Korean demokraattinen kansantasavalta.
                     Passin numero: PO472132950

                     3.7.2015

                     Kuuluu Korea National Insurance Corporation -yhtiön (KNIC) jälleenvakuutusosaston johtajiin, työskentelee päätoimipaikassa Pjongjangissa ja on toiminut aikaisemmin KNIC:n valtuutettuna edustajana Hampurissa. Toimii KNIC:n puolesta tai sen antamien ohjeiden mukaisesti.

                     7.

                     PAK Chun-San

                     PAK Chun San

                     Syntymäaika: 18.12.1953
                     Syntymäpaikka: Pjongjang, Korean demokraattinen kansantasavalta.
                     Passin numero: PS472220097

                     3.7.2015

                     Kuuluu Korea National Insurance Corporation -yhtiön (KNIC) jälleenvakuutusosaston johtajiin, on työskennellyt päätoimipaikassa Pjongjangissa ainakin joulukuuhun 2015 saakka ja toiminut aikaisemmin KNIC:n valtuutettuna pääedustajana Hampurissa. Toimii edelleen KNIC:n puolesta tai sen antamien ohjeiden mukaisesti.

                     8.

                     SO Tong Myong

                     Syntymäaika: 10.9.1956

                     3.7.2015

                     Korea National Insurance Corporation -yhtiön (KNIC) pääjohtaja, KNIC:n johtokunnan puheenjohtaja (kesäkuu 2012). Korean National Insurance Corporation -yhtiön johtaja, syyskuu 2013, toimii KNIC:n puolesta tai sen antamien ohjeiden mukaisesti.

               B.   Yhteisöt

                     Nimi

                     Peitenimi

                     Sijainti

                     Nimeämis-päivä

                     Muut tiedot

                     1.

                     Korea National Insurance Corporation (KNIC) ja sen sivuliikkeet

                     Korea Foreign Insurance Company

                     Haebangsan-dong, Central District, Pjongjang, Korean demokraattinen kansantasavalta.
                     Rahlstedter Strasse 83 a, 22149 Hamburg.
                     Korea National Insurance Corporation of Alloway, Kidbrooke Park Road, Blackheath, London SE30LW.

                     3.7.2015

                     Korea National Insurance Corporation (KNIC) on valtion omistama ja valtion määräysvallassa oleva yhtiö, joka saa muun muassa valuutanvaihdosta merkittäviä tuloja, joita voidaan käyttää Korean demokraattisen kansantasavallan ydinohjelmien, ballististen ohjusten ohjelmien tai muiden joukkotuhoaseohjelmien edistämiseen.
                     Lisäksi Pjongjangissa sijaitseva KNIC:n päätoimipaikka on yhteydessä Korean työväenpuolueen virasto 39:ään, joka on nimetty yhteisö.”